Σιδηροδρομικός σταθμός Κομάνου

Ο Σιδηροδρομικός Σταθμός Κομάνου αποτελούσε μια εμπορική και επιβατική υποδομή επί της σιδηροδρομικής γραμμής Αμυνταίου - Κοζάνης. Ο σταθμός κατασκευάστηκε το 1951 και άρχισε να λειτουργεί το 1955, εξυπηρετώντας την επιβατική και εμπορική κίνηση του πρώην οικισμού του Κομάνου.

Από το 2010, ο σταθμός έχει διακόψει τη λειτουργία του ενώ στο πλαίσιο της επέκτασης των λιγνιτορυχείων της ΔΕΗ, το σύνολο των υποδομών και της ευρύτερης περιοχής έχει απαλλοτριωθεί και αποτελεί πεδίο εξόρυξης λιγνίτη.

 Ιστορικό 

 20ος Αιώνας 
Στα πλαίσια βελτίωσης της σιδηροδρομικής διασύνδεσης της Δυτικής Μακεδονίας και μετά την αποτυχία ολοκλήρωσης της Σιδηροδρομικής Γραμμής Καλαμπάκας - Κοζάνης - Βέροιας, το 1951 αποφασίστηκε η κατασκευή ενός σιδηροδρομικού άξονα από το Αμύνταιο μέχρι την Κοζάνη. Αυτή η νέα γραμμή αποτελούσε παρακλάδι της Σιδηροδρομικής Γραμμής Θεσσαλονίκης - Φλώρινας, η οποία είχε κατασκευαστεί το 1894 και θα εξυπηρετούσε τόσο τις επιβατικές όσο και τις εμπορικές μεταφορές στο Νομό Κοζάνης, ενισχύοντας την ανάπτυξη της περιοχής, ιδιαίτερα κατά την περίοδο άνθισης της βιομηχανίας του λιγνίτη.

Ως μέρος αυτού του σχεδίου, κατασκευάστηκε ο σταθμός του Κομάνου με διάφορα βοηθητικά κτίρια για την εξυπηρέτηση εμπορικών μεταφορών. Ο σταθμός εγκαινιάστηκε το 1955 μαζί με τη γραμμή και εξυπηρετούσε τη σιδηροδρομική σύνδεση του Κομάνου με τοπικά και υπεραστικά εμπορικά και επιβατικά δρομολόγια.

 21ος Αιώνας 
Με την έναρξη της νέας χιλιετίας και στο πλαίσιο της γενικότερης αναβάθμισης του δικτύου της Δυτικής Μακεδονίας, η Σιδηροδρομική Γραμμή Αμυνταίου - Κοζάνης εκσυγχρονίστηκε την περίοδο 2003-2007. Επιπλέον, οι βελτιώσεις αφορούσαν την υποδομή και την επιδομή του σταθμού του Αζώτου, με στόχο την αύξηση της ταχύτητας των δρομολογίων και της χωρητικότητας των συρμών.

 Αναστολή λειτουργίας γραμμής (2010) 
Λίγα χρόνια μετά την αναβάθμιση, το 2010, ο ΟΣΕ αποφάσισε την αναστολή λειτουργίας της γραμμής και των συναφών υποδομών, συμπεριλαμβανομένου του σταθμού του Κομάνου. Ο σταθμός συνέχισε να λειτουργεί για λίγα χρόνια εξυπηρετώντας κυρίως εμπορικά δρομολόγια. Τελικά, το 2014, η γραμμή ανέστειλε και την εμπορική της λειτουργία λόγω της σιδηροδρομικής αποκοπής στο τμήμα ΑΕΒΑΛ - Ποντοκώμη, εξαιτίας της επέκτασης των λιγνιτωρυχείων της ΔΕΗ, ενώ το σύνολο του συγκροτήματος του σταθμού έχει πλέον καταστραφεί λόγω εξόρυξης λιγνίτη από το υπέδαφος. 

 Δομή Συγκροτήματος Σταθμού 
Το κτηριακό συγκρότημα του Σιδηροδρομικού Σταθμού Κομάνου αποτελούνταν από εννιά παρακαμπτήριες γραμμές και μια κεντρική, καθώς και από μια πληθώρα βοηθητικών κτηρίων, σε συνδυασμό με ένα κεντρικό κτήριο επιβατών και κατοικίες προσωπικού. Εντός του ευρύτερου συγκροτήματος του σταθμού υπήρχαν αρκετοί αποθηκευτικοί χώροι, ένα αμαξοστάσιο, καθώς και ένα τρίγωνο παλινδρόμησης μηχανών έλξης. Παράλληλα, ο σταθμός διέθετε παρακαμπτήριο προς τον ΑΗΣ Πτολεμαΐδας. Παρακάτω παρατίθεται τοπογραφική αποτύπωση του κτηριακού συγκροτήματος του σταθμού όπως υφίσταται έως και σήμερα:
κέντρο|χωρίς-πλαίσιο|948x948εσ

 Υπηρεσίες 
Ο Σιδηροδρομικός Σταθμός του Κομάνου εξυπηρετούταν από επιβατικές αμαξοστοιχίες έως το 2010, όπου και αργότερα απαλλοτριώθηκε και κατεδαφίστηκε.

 Παραπομπές 

Κόμανος
Κατηγορία:Σιδηροδρομικοί σταθμοί στην Κοζάνη
Κατηγορία:Σιδηροδρομικοί σταθμοί που εγκαινιάστηκαν το 1955